সংসদে এমপি মান্নানের শেষ বিদায় শ্রদ্ধা জানালেন প্রধানমন্ত্রী-স্পিকার
বগুড়া-১ আসনের সরকার দলীয় সংসদ সদস্য আব্দুল মান্নানকে জাতীয় সংসদ থেকে শেষ বিদায় জানানো হয়েছে। জাতীয় সংসদ দক্ষিণপ্লাজায় নামাজের জানাজা শেষে তার মরদেহে শ্রদ্ধা জানান প্রধানমন্ত্রী শেখ হাসিনা, স্পিকার ড. শিরীন শারমিন চৌধুরীসহ দলীয় নেতা-কর্মীরা।







ছাত্রজীবন থেকেই আওয়ামী লীগের রাজনীতির সঙ্গে যুক্ত এমপি আব্দুল মান্নান গত সংসদ অধিবেশনেও জোড়ালো বক্তৃতায় সহকর্মীদের উৎসাহিত করেন। দুঃসময়ে ছাত্রলীগের সভাপতি ছিলেন। পরে আওয়ামী লীগের সাংগঠনিক সম্পাদক ও প্রচার সম্পাদকের দায়িত্ব পালন করেন। দীর্ঘ রাজনৈতিক জীবনে নিজেকে দক্ষ সংগঠক হিসেবে প্রতিষ্ঠিত করেছিলেন। গত ১৮ জানুয়ারি সবাইকে কাঁদিয়ে চিরবিদায় নেন তিনি। রবিবার সংসদে তার মৃত্যুতে শোক প্রস্তার গ্রহণ করা হয়।




প্রয়াত আব্দুল মান্নানের মরদেহ রোববার সকালে সংসদ ভবনের দক্ষিণ প্লাজায় আনা হলে এক আবেগঘন পরিবেশের সৃষ্টি হয়। উপস্থিত অনেকের চোখেই জল ঝরতে দেখা যায়। সেখানে জানাজা শেষে মুক্তিযোদ্ধা আব্দুল মান্নানের কফিনে ঢাকা জেলা প্রশাসনের পক্ষ থেকে (গার্ড অব অনার) দেয়া হয়। এরপর প্রথমে রাষ্ট্রপতির পক্ষে রাষ্ট্রপতির সামরিক সচিব ও পরে প্রধানমন্ত্রী শেখ হাসিনা আব্দুল মান্নানের কফিনে পুষ্পার্ঘ্য অর্পণ করেন। 
এরপর স্পিকার ড. শিরীন শারমিন চৌধুরী আব্দুল মান্নানের কফিনে শ্রদ্ধাঞ্জলি নিবেদন করেন। এরপর ডেপুটি স্পিকার মো. ফজলে রাব্বী মিয়া, চিফ হুইপ নূর-ই-আলম চৌধুরী ও হুইপবৃন্দ, জাতীয় সংসদের বিরোধী দলীয় নেতার পক্ষে বিরোধী দলীয় চিফ হুইপ মশিউর রহমান রাঙ্গা শ্রদ্ধা জানান। মরহুমের সংক্ষিপ্ত জীবন বৃত্তান্ত পাঠ করেন জাতীয় সংসদের হুইপ আবু সাঈদ আল মাহমুদ স্বপন।
জানাজায় আরও উপস্থিত ছিলেন সড়ক পরিবহন ও সেতুমন্ত্রী ওবায়দুল কাদের, বর্ষিয়ান রাজনীতিবিদ তোফায়েল আহমেদ, শেখ ফজলুল করিম সেলিম, তথ্যমন্ত্রী ড. হাছান মাহমুদ, কৃষিমন্ত্রী আব্দুর রাজ্জাক, মুক্তিযুদ্ধ বিষয়ক মন্ত্রী আ ক ম মোজাম্মেল হক, স্বরাষ্ট্রমন্ত্রী আসাদুজ্জামান খাঁন কামাল, প্রবাসীকল্যাণ মন্ত্রী ইমরান আহমেদ, ভূমিমন্ত্রী সাইফুজ্জামান চৌধুরী, বন পরিবেশ ও জলবায়ু পরিবর্তন মন্ত্রী মো. শাহাব উদ্দিন, বাণিজ্যমন্ত্রী টিপু মুনশি, স্বাস্থ্যমন্ত্রী জাহিদ মালেক, খাদ্যমন্ত্রী সাধন চন্দ্র মজুমদার, গণপূর্ত মন্ত্রী শ ম রেজাউল করিম, নৌ পরিবহন প্রতিমন্ত্রী খালিদ মাহমুদ চৌধুরী, পানিসম্পদ প্রতিমন্ত্রী জাহিদ ফারুক, পররাষ্ট্র প্রতিমন্ত্রী শাহরিয়ার আলম।

বগুড়া-১ আসনের সরকার দলীয় সংসদ সদস্য আব্দুল মান্নানকে জাতীয় সংসদ থেকে শেষ বিদায় জানানো হয়েছে। জাতীয় সংসদ দক্ষিণপ্লাজায় নামাজের জানাজা শেষে তার মরদেহে শ্রদ্ধা জানান প্রধানমন্ত্রী শেখ হাসিনা, স্পিকার ড. শিরীন শারমিন চৌধুরীসহ দলীয় নেতা-কর্মীরা।